ET Euroopa Liidu Teataja C 141/49

7. aprillil 2009 esitatud hagi — komisjon versus Galor

(Kohtuasi T-136/09)

2009/C 141/102

Kohtumenetluse keel: inglise

Pooled

Hageja: Euroopa Ühenduste Komisjon (esindajad: A.-M. Rouchaud-Joët, F. Mirza, keda asendavad advokaadid B. Katan ja M. van der Woude)

Kostja: Benjamin Galor (Jupiter, Ameerika Ühendriigid)

Hageja nõuded

— Mõista B. Galorilt ühenduse kasuks välja 205 611 eurot, millele lisanduvad seadusjärgsed intressid vastavalt Hollandi tsiviilseadustiku artiklile 6.119 alates 1. märtsist 2003 kuni kuupäevani, kui ühendusele on tasutud kogu makse summa;

— mõista B. Galorilt ühenduse kasuks välja seadusjärgsed intressid vastavalt Hollandi tsiviilseadustiku artiklile 6.119 alates 2. septembrist 2003 (või teise võimalusena 10. märtsist 2007) kuni kuupäevani, kui ühendusele on tasutud kogu makse summa;

— mõista B. Galorilt välja käesoleva menetlusega seotud kulud, ligikaudu 17 900 euro ulatuses, millele lisanduvad seadusjärgsed intressid vastavalt Hollandi tsiviilseadustiku artiklile 6.199 alates kohtuotsuse kuupäevast kuni kuupäevani, kui ühendusele on tasutud kogu makse summa.

Väited ja peamised argumendid

23. detsembril 1997 sõlmis Euroopa Ühendus, keda esindas komisjon, professor Benjamin Galori ja kolme äriühinguga lepingu IN/004/97, mille esemeks oli projekti „Self-Upgrading of Old-Design Gas Turbines in Land & Marine Industries by Energy-SAving Clean Jet-Engine Technologies” elluviimine ühenduse mittetuumaenergia valdkonna tegevuse raames (1). Nagu lepingus ette nähtud, tegi komisjon töövõtjatele omalt poolt lepingu täitmiseks antavast osast ettemakse. Makse saaja oli projektijuht professor Benjamin Galor.

Kuna töövõtjatel oli raskusi projekti läbiviimiseks kaastöövõtja leidmisel ja projekti elluviimisel ei oldud tehtud edusamme, otsustas komisjon lepingu lõpetada. Oma kirjas töövõtjatele täpsustas komisjon, et ühenduse osamaksu on võimalik maksta (või tööandjatel seda endale jätta) juhul, kui see on seotud projektiga ning selle kohta on olemas põhjendatud tehniline aruanne ja finantsaruanne.

Komisjon ei kinnitanud töövõtjate poolt esitatud lõpparuannet ja algatas menetluse ettemakse tagasi nõudmiseks.

Oma hagiavalduses väidab komisjon, et kostja ei tagastanud saadud summat, vaid nõudis, et komisjon maksaks talle lepingu alusel saadaoleva osamakse, millest arvatakse maha ettemaks. Lisaks esitas kostja Hollandi kohtule hagi kõnealuse summa tagasisaamiseks. Komisjon vaidlustas Hollandi kohtu pädevuse põhjendusel, et lepingu vahekohtuklauslis on vaidlusi lahendava kohtuna märgitud Esimese astme Kohus.

Oma hagiavalduses taotleb komisjon ettemaksu tagastamist. Komisjon väidab, et tal oli õigus leping selle sätete alusel lõpetada, sest kostja rikkus oma lepingulisi kohustusi, kuna, muu hulgas, projekti alustamisega oli märkimisväärselt viivitatud ja puudusid tõendid selle kohta, et projekti kulg edeneks, kostjal puudusid uurimistööks vajalikud tehnilised vahendid, mille tarbeks olid rahalised vahendid eraldatud ning ei tehniline aruanne ega finantsaruanne ei vastanud lepingud sätestatud nõuetele.

Seega väidab komisjon, et tal on õigus tasutud ettemaks tagasi saada.

(1) Nõukogu 23. novembri 1994. aasta otsus 94/806/EÜ, millega võetakse vastu mittetuumaenergia valdkonna teadusuuringute ja tehnoloogia arenduse, sh tutvustamistegevuse eriprogramm aastateks 1994–1998 (EÜT L 334, lk 87).